Morica

Morica ( Müritz) je najwjetši jězor Mecklenburgsko-Předpomorskeje a zdobom najwjetša so dospołnje w Němskej namakaca wodźizna. Jězor nasta kaž nimale wšitke jězory Mecklenburgskeje za čas poslednjeje lodoweje doby. Mjeno je połobskeho pochada a woznamjenja „małe morjo“. Wokolina Moricy bě – runje kaž cyły wuchod dźensnišeje Němskeje – prjedy wot słowjanskich kmjenow wobsydlena.

Morica nadeńdźe so w Mecklenburgskej jězorinje na juhu zwjazkoweho kraja, něhdźe 85 kilometrow južnje Roztoka a 110 kilometrow sewjernje Berlina. Při jeje wuchodnych brjohach leži narodny park Morica, z 318 kwadratnymi kilometrami najwjetši narodny park na němskej twjerdźi. 

Wužłobina Moricy wobsteji z wjacorych wulkich zaliwow. Wuchodny dźěl jězora je zwjetša niłki, mjeztym zo je dołhi žłob při zapadnym brjoze mjez Röbelom a Warenom hač do 31 metrow hłuboki. Při južnym kóncu leži tak mjenowana Mała Morica. Morica je přez wjacore kanale z dalšimi jězorami a přez Habolu z Łobjom zwjazana.

Najwjetše město při Moricy je Waren při sewjernym kóncu jězora. Dalše wažne sydlišćo je městačko Röbel/Müritz při zapadnym brjoze.

 Žórła 

 Wotkaz 

Kategorija:Jězor w Němskej
Kategorija:Jězor w Mecklenburgsko-Předpomorskej